## Pravila o pravima i dužnostima promatrača nevladinih udruga

### NN 170/2003 (27.10.2003.), Pravila o pravima i dužnostima promatrača nevladinih udruga

# DRŽAVNO IZBORNO POVJERENSTVO

2455

Na
temelju članka 94. stavka 6. Zakona o izborima zastupnika u Hrvatski sabor
(»Narodne novine«, br. 69/03 – pročišćeni tekst), Državno izborno povjerenstvo
Republike Hrvatske donosi

## PRAVILA

### O PRAVIMA I DUŽNOSTIMA PROMATRAČA NEVLADINIH UDRUGA

I. Pravo promatranja

1.
Nevladine udruge (dalje: udruge) imaju pravo pratiti izborni postupak, a napose
promatrati provedbu izbora te rad izbornih povjerenstava na svim razinama i
biračkih odbora.

2.
Pravo promatranja tijekom čitavog izbornog postupka kod izbornih tijela imaju
udruge koje su registrirane kao udruge koje djeluju na području nezavisnog
promatranja izbornih postupaka i/ili promicanja ljudskih i građanskih prava.

II. Dozvola za promatranje

3.
Zainteresirane udruge dužne su u roku od 8 dana od dana raspisivanja izbora
zatražiti od Državnog izbornog povjerenstva dozvolu za promatranje rada
izbornih povjerenstava i biračkih odbora.

Uz zahtjev
za izdavanje dozvole udruga je dužna dostaviti preslik rješenja o upisu u
Registar udruga.

4.
Udruge su dužne najkasnije 8 dana prije održavanja izbora Državnom izbornom
povjerenstvu dostaviti popis imena svojih ovlaštenih promatrača.

III. Prava i obveze promatraČa

5.
Promatrač je dužan izbornom tijelu čiji rad namjerava promatrati predočiti
iskaznicu koju mu je izdalo Državno izborno povjerenstvo.

Za
cijelo vrijeme promatranja promatrač je dužan nositi iskaznicu vidljivo
istaknutu.

6. Ako Državno izborno povjerenstvo promatraču na
temelju pravovremeno podnesenog zahtjeva nije pravovremeno izdalo iskaznicu,
tada će se promatrač legitimirati rješenjem Državnog izbornog povjerenstva
kojim je odobreno udruzi promatranje izbornog postupka i odlukom ovlaštene
nevladine udruge o imenovanju promatrača.

7. Promatrači imaju pravo pratiti provođenje izbora
tijekom čitavog izbornog postupka, a napose rad izbornih povjerenstava na svim
razinama te rad biračkih odbora.

8. Izborna tijela dužna su promatračima omogućiti
promatranje svog rada.

9. Izborno tijelo čiji se rad promatra ne smije
isključiti promatranje, već smije samo ograničiti broj promatrača ako
nedostatak prostora ili drugi neotklonjivi razlozi ne dopuštaju istovremeno
promatranje svim promatračima.

10. Promatrač
ima pravo uvida u cjelokupni izborni materijal.

11.
Promatrač smije biti nazočan radu nadležnog izbornog povjerenstva za vrijeme
održavanja sjednica.

12.
Promatrač ima pravo upozoravati na uočene nepravilnosti i zahtijevati njihovo
otklanjanje te u zapisnik stavljati svoje primjedbe.

13.
Promatrač koji prati rad biračkog odbora ima pravo biti nazočan radu biračkog
odbora od pripremanja biračkog mjesta prije njegovog otvaranja, za vrijeme
glasovanja, prebrojavanja glasačkih listića i utvrđivanja rezultata glasovanja
te stavljati obrazložene primjedbe na rad biračkog odbora u zapisnik o radu
biračkog odbora ili ih u pisanom obliku priložiti tom zapisniku.

Birački
odbor dužan je primiti pisanu primjedbu promatrača, priložiti je zapisniku o
radu biračkog odbora i o tome izdati potvrdu.

Promatrač
ima pravo biti nazočan primopredaji izbornog materijala.

14.
Promatrač smije dolaziti i odlaziti s biračkog mjesta, ne remeteći postupak
glasovanja i rad biračkog odbora.

15.
Promatrač ne smije ometati rad izbornog tijela.

Predsjednik
izbornog tijela usmeno će opomenuti promatrača koji ometa rad izbornog tijela.
Ako promatrač unatoč opomeni nastavi s ometanjem, predsjednik izbornog tijela
ovlašten je naložiti njegovo udaljavanje.

16.
Promatrač ne smije odgovarati na eventualne upite birača, a u slučaju da mu se
birač obrati, dužan je uputiti ga pred­sjedniku ili članu biračkog odbora.

Promatrač
ne smije tonski ili video snimati rad izbornog tijela. Također, ne smije nositi
oznake političkih stranaka odnos­no udruga nacionalnih manjina, oznake ili
fotografije kandidata ili na bilo koji drugi način utjecati na birače.

IV. Primjena pravila

17. Ova
Pravila primjenjuju se od dana donošenja.

Klasa: 013-03/03-11/04
Urbroj: 599-03-01
Zagreb, 24. listopada 2003.

Predsjednik
**Ivica** **Crni****ć, dipl****. iur**., v. r.

Ostalo, NN 170/2003-2455